เปิดโผ10หุ้นกองทุนทิ้ง
&#8216;เอไอเอส&#8217;นำโด่งทำกำไรถึงเป้าเร็วคาดไม่ดั๊มราคา
20 ก.ย. 2555

‘เอไอเอส’นำโด่งทำกำไรถึงเป้าเร็วคาดไม่ดั๊มราคา
กองทุนทริกเกอร์ ฟันด์ ตั้งท่าทิ้งหุ้น 1,500 ล้านบาท แอดวานซ์ฯกสิกรไทยไทยพาณิชย์ ติดโผหุ้นเสี่ยงถูกขายมากสุด 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัย บริษัทหลักทรัพย์ (บล.) ทิสโก้ เปิดเผยว่า จากการตรวจสอบเงื่อนไขมูลค่าทรัพย์สินสุทธิ (NAV) ของกองทุนทริกเกอร์ ฟันด์ พบว่ามีจำนวน 5 กองทุน ที่ผลตอบแทนถึงเป้าหมายตามที่กำหนดไว้แล้ว และมีอีก 2 กองทุน ใกล้จะถึงเป้าหมายที่กำหนด ซึ่งทั้ง 7 กองทุนนี้มีขนาดกองทุนรวม 1,500 ล้านบาท หากมีการขายหุ้นออกมาตามเงื่อนไขอาจเป็นปัจจัยกดดันดัชนีหุ้นในระยะสั้นได้
สำหรับกองทุนที่มี NAV ถึงเป้าหมายแล้ว ประกอบด้วย กองทุนเปิดซีไอเอ็มบีพรินซิเพิล อิควิตี้ทริกเกอร์ 8% มูลค่ากองทุน 277 ล้านบาท กองทุนเคเค ทาร์เก็ต 7% ฟันด์ 2 มูลค่า 171 ล้านบาท กองทุนธนชาต ทีชาเลนจ์ มูลค่า 224 ล้านบาท กองทุนเปิดกรุงไทย 8% ทริกเกอร์ ฟันด์ 6 มูลค่า 307 ล้านบาท และกองทุนเปิดไอเอ็นจี ไทย ทริกเกอร์ 10% กองที่ 4 มูลค่า 322 ล้านบาท 
ด้านกองทุนที่ใกล้ถึงเป้าหมาย คือ กองทุนเปิดกรุงศรีอิควิตี้ 8% ทาร์เก็ต มูลค่า 103 ล้านบาท และกองทุนทิสโก้ อิควิตี้ ทริกเกอร์ 5% กองที่ 5 มูลค่า 112 ล้านบาท ซึ่งมีเวลาลงทุน 79 เดือน นับตั้งแต่ปิดการขายเดือน มิ.ย.
ทั้งนี้ จากข้อมูล ณ สิ้นเดือน ส.ค. กองทุนทั้ง 7 แห่ง มีการถือหุ้นแตกต่างกัน แต่จากการรวบรวมของ บล.ทิสโก้ พบว่าหุ้นที่เสี่ยงถูกแรงขายมากสุด 10 อันดับแรก อาทิ บริษัท แอดวานซ์ อินโฟร์ เซอร์วิส หรือเอไอเอส (ADVANC) ธนาคารกสิกรไทย (KBANK) ธนาคารไทยพาณิชย์ (SCB) บริษัท ชิน คอร์ปอเรชั่น (INTUCH) เพราะเป็นหุ้นที่มีกองทุนทริกเกอร์ฯ หลายกองถือหุ้นตรงกัน
“หุ้นกลุ่มนี้แม้จะเป็นหุ้นพื้นฐานดี แต่ราคาอาจปรับตัวด้อยกว่าดัชนีในระยะสั้น ดังนั้นนักลงทุนระยะสั้นควรหลีกเลี่ยงก่อน ส่วนนักลงทุนระยะกลางและระยะยาวถือเป็นจังหวะเข้าสะสมหุ้น ซึ่งทิสโก้ชอบ ADVANC, INTUCH, SCB, CPALL และ TUF มากที่สุด” นายอภิชาติ กล่าว
จากการรวบรวมข้อมูลกองทุนทริกเกอร์ ฟันด์ จำนวน 20 กองทุน ที่เปิดขายปีนี้ พบว่ามีมูลค่ารวม 6,534 ล้านบาท โดยมีกองทุนที่ยังไม่ถึงเป้าหมายอีก 13 กองทุน มูลค่ารวม 5,018 ล้านบาท ซึ่งส่วนใหญ่มีระยะเวลาลงทุนประมาณ 810 เดือน
“การขายหุ้นของกองทุนทริกเกอร์ฟันด์ จะมีผลต่อดัชนีไม่มาก เพราะส่วนใหญ่จะทยอยขายในช่วงตลาดหุ้นปรับตัวเพิ่มขึ้น และไม่ได้ขายดั๊มราคาลงมาทีเดียว เพราะหากขายแบบนั้นก็จะฉุด NAV ได้ แต่การขายทุกครั้งอาจมีผลถ่วงหุ้นรายตัวให้ปรับขึ้นน้อยกว่าตลาดได้” นายอภิชาติ กล่าว